钦定古今图书集成/明伦汇编/闺媛典/第342卷 > 李将军女
## 钦定古今图书集成/明伦汇编/闺媛典/第342卷 > 李将军女

按《北梦琐言》：广明中，黄巢犯关，大驾幸蜀，衣冠荡析，
寇盗纵横。有西班李将军女，奔波随人，迤𨓦达兴元，
骨肉分散，无所依托。适值凤翔奏军将董司马者，乃
晦其门阀，以身托之。而性甚明敏，善于承奉，得至于
蜀，寻访亲眷，知在行朝。始谓董生曰：“丧乱之中，女弱
不能自济，幸蒙提挈，以至如此。失身之事，非不幸也。
人各有偶，难为偕老，请自此辞！”董生惊愕，遂去。